Document ID: 32013D0662

PROVEDBENA ODLUKA KOMISIJE
оd 14. listopada 2013.
o izmjeni Odluke 2009/767/EZ s obzirom na izradu, održavanje i objavu pouzdanih popisa pružatelja usluga certificiranja koje nadziru/akreditiraju države članice
(priopćeno pod brojem dokumenta C(2013) 6543)
(Tekst značajan za EGP)
(2013/662/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2006/123/EZ Europskog parlamenta i Vijeća od 12. prosinca 2006. o uslugama na unutarnjem tržištu (1), a posebno njezin članak 8. stavak 3.,
budući da:
(1)
Odlukom Komisije 2009/767/EZ od 16. listopada 2009. o utvrđivanju mjera za olakšavanje korištenja postupaka elektroničkim sredstvima putem „jedinstvenih kontaktnih točaka” u skladu s Direktivom 2006/123/EZ Europskog parlamenta i Vijeća o uslugama na unutarnjem tržištu (2) države članice obvezuju se staviti na raspolaganje informacije potrebne za potvrđivanje naprednih elektroničkih potpisa potkrijepljenih kvalificiranim certifikatom. Te se informacije moraju navoditi na jedinstven način koristeći tzv. „pouzdane popise” koji sadržavaju informacije o pružateljima usluga certificiranja koji izdaju kvalificirane certifikate za javnost u skladu s Direktivom 1999/93/EZ Europskog parlamenta i Vijeća od 13. prosinca 1999. o okviru Zajednice za elektroničke potpise (3), a koje nadziru/akreditiraju države članice.
(2)
Praktično iskustvo s provedbom Odluke 2009/767/EZ u državama članicama pokazuje da su potrebna određena poboljšanja kako bi se iskoristile sve prednosti pouzdanih popisa. Osim toga, Europski institut za telekomunikacijske norme (ETSI) objavio je nove tehničke specifikacije za pouzdane popise (TS 119 612) koje se temelje na specifikacijama koje su trenutačno obuhvaćene Prilogom Odluci, ali kojima se istodobno uvodi niz poboljšanja postojećih specifikacija.
(3)
Odluku 2009/767/EZ trebalo bi stoga izmijeniti kako bi se njome uputilo na tehničke specifikacije ETSI 119 612 i obuhvatile izmjene koje se smatraju potrebnima za poboljšanje i olakšanje provedbe i korištenja pouzdanih popisa.
(4)
Odluka bi se trebala primjenjivati od 1. veljače 2014. kako bi se državama članicama omogućilo da obave potrebne tehničke izmjene postojećih pouzdanih popisa.
(5)
Mjere predviđene ovom Odlukom u skladu su s mišljenjem Odbora iz Direktive o uslugama,
DONIJELA JE OVU ODLUKU:
Članak 1.
Izmjene Odluke 2009/767/EZ
Odluka 2009/767/EZ mijenja se kako slijedi:
(1)
Članak 2. mijenja se kako slijedi:
a)
stavci 1., 2. i 2.a zamjenjuju se sljedećima:
„1. Svaka država članica izrađuje, održava i objavljuje ‚pouzdani popis’ u skladu s tehničkim specifikacijama utvrđenima u Prilogu, koji barem sadržava informacije o pružateljima usluga certificiranja koji izdaju kvalificirane certifikate za javnost koje ona nadzire/akreditira.
2. Države članice izrađuju i objavljuju pouzdani popis u obliku prilagođenom strojnoj obradi u skladu sa specifikacijama utvrđenima u Prilogu. Ako država članica odluči objaviti pouzdani popis u ljudima čitljivom obliku, on mora biti u skladu sa specifikacijama utvrđenima u Prilogu.
2.a. Države članice elektronički potpisuju svoj pouzdani popis u obliku prilagođenom strojnoj obradi kako bi se osigurala njegova vjerodostojnost i cjelovitost. Ako država članica objavljuje pouzdani popis u ljudima čitljivom obliku, ona će se pobrinuti da taj popis sadržava barem iste podatke kao popis u obliku prilagođenom strojnoj obradi te ga elektronički potpisuje koristeći isti certifikat kao za popis u strojno čitljivom obliku.”
b)
Umeće se sljedeći stavak 2.b:
„2.b. Države članice osiguravaju da pouzdani popis u obliku prilagođenom strojnoj obradi bude stalno dostupan na lokaciji objave, bez prekida, osim za potrebe održavanja.”
c)
Stavak 3. zamjenjuje se sljedećim:
„3. Države članice Komisiji dostavljaju sljedeće informacije:
(a)
tijelo ili tijela odgovorna za izradu, održavanje i objavu pouzdanog popisa u obliku prilagođenom strojnoj obradi;
(b)
lokacija na kojoj se objavljuje pouzdani popis u obliku prilagođenom strojnoj obradi;
(c)
dva ili više certifikata javnog ključa upravitelja sustava s pomakom između rokova valjanosti od najmanje tri mjeseca, koji odgovaraju privatnim ključevima koji se mogu koristiti za elektroničko potpisivanje pouzdanog popisa u obliku prilagođenom strojnoj obradi;
(d)
sve promjene informacija iz točaka (a), (b) i (c).”
d)
Umeće se sljedeći stavak 3.a:
„3.a. Ako država članica objavi pouzdani popis u ljudima čitljivom obliku, informacije iz stavka 3. dostavljaju se i za popis u ljudima čitljivom obliku.”
(2)
Prilog se zamjenjuje Prilogom ovoj Odluci.
Članak 2.
Primjena
Ova se Odluka primjenjuje od 1. veljače 2014.
Članak 3.
Adresati
Ova je Odluka upućena državama članicama.
Sastavljeno u Bruxellesu 14. listopada 2013.

Labels: 7
3
15